KIRJALLINEN KYSYMYS E-2158/01 esittäjä(t): Salvador Garriga Polledo (PPE-DE) komissiolle. Komission kanta markkinoitaan vapauttamattomien jäsenvaltioiden jarrutukseen.



Virallinen lehti nro 081 E , 04/04/2002 s. 0121 - 0122



KIRJALLINEN KYSYMYS E-2158/01 esittäjä(t): Salvador Garriga Polledo (PPE-DE) komissiolle (19. heinäkuuta 2001) Aihe: Komission kanta markkinoitaan vapauttamattomien jäsenvaltioiden jarrutukseen Jotkin jäsenvaltiot jarruttavat tai viivästyttävät Euroopan unionissa käynnissä olevaa markkinoiden vapauttamista, kuten esimerkiksi Ranska ja Saksa energia-alalla. Esimerkiksi Ranskassa on kaksi valtion monopolia, jotka molemmat pyrkivät laajentumaan muihin yrityksiin, jotka on vapautettu Euroopan unionin toimiessa takuumiehenä. Nimenomaan Euroopan unionin takauksen takia täytyy selvittää, miksi komissiossa ei muodosteta selvää ja lopullista kantaa asiasta ottamalla käyttöön rangaistustoimia niitä valtioita vastaan, jotka jarruttavat tai viivästyttävät edellä mainittuja vapauttamisprosesseja. Voiko komissio selittää, mikä on sen suhtautuminen näihin rajoittaviin käytäntöihin, jotka ovat käytössä eri jäsenvaltioissa? Loyola de Palacion komission puolesta antama vastaus (6. syyskuuta 2001) Komissio on parlamentin jäsenen tavoin huolissaan epätasapainosta, joka vallitsee energia-alalla vapauttamisprosessin nykyvaiheessa. Tästä syystä komissio korosti 20. kesäkuuta 2001 pidetyssä kokouksessaan, että markkinoiden avaamiseen liittyvä epätasapaino ja siitä johtuva kilpailun vääristyminen voidaan korjata tehokkaimmin ja tarkoituksenmukaisimmin siten, että neuvosto ja parlamentti hyväksyvät nopeasti maaliskuussa 2001 annetut ehdotukset, jotka koskevat yhteisön energiamarkkinoiden edelleen vapauttamista(1). Komissio katsoo, että energia-alan vapauttamisen nykyvaiheessa esiintyviin eroihin pitäisi puuttua siten, että neuvosto ja parlamentti hyväksyisivät nopeasti komission maaliskuussa 2001 antamat ehdotukset energiamarkkinoiden vapauttamisesta edelleen. Aikataulun mukaan muu kuin kotitaloussähkö avattaisiin kilpailulle 1. tammikuuta 2003 mennessä, muu kuin kotitalouskaasu 1. tammikuuta 2004 mennessä ja sähköntoimitukset kaikille asiakkaille (kotitaloudet mukaan luettuina) 1. tammikuuta 2005 mennessä(2). Puuttuakseen kilpailun vääristymiin ja epätasapainoon lyhyellä aikavälillä ennen vapauttamisen jatkamista koskevien ehdotusten hyväksymistä, komissio aikoo - valvoa jäsenvaltioita sen varmistamiseksi, että nämä saattavat olemassa olevat sähkö- ja kaasumarkkinoiden vapauttamisesta annetut direktiivit osaksi kansallista lainsäädäntöä ajoissa ja asianmukaisesti - varmistaa, että energia-alalla noudatetaan EY:n perustamissopimuksen kilpailusääntöjä kaikilta osin. Erityisesti komissio aikoo soveltaa edelleen perustamissopimusten määräyksiä, jotka koskevat kilpailua rajoittavia liiketapoja ja hallitsevan markkina-aseman väärinkäyttöä sekä toimituksista käytävän kilpailun rajoitusten ja vääristymisen sekä verkkoon pääsyyn liittyvän syrjinnän estämistä, tutkia sähkö- ja kaasuyhtiöille myönnettyjä valtiontukia (ydinalan valtiontuet mukaan luettuina) sekä soveltaa kilpailusääntöjä estääkseen kuluttajien valinnanvapauden rajoittamisen toimittajan valinnassa. Esimerkkejä tällaisista komission käsittelemistä tapauksista kahdelta viime vuodelta ovat toimenpiteet, joilla komissio on kieltänyt yhteismyynnin (esim. GFU ja EDF/CNR), hallitsevan markkina-aseman vahvistamisen fuusioin (esim. VEBA/VIAG, EDF/EnBW), etuoikeuksien myöntämisen verkkoon pääsyssä (esim. Tanskan ja Saksan sekä Ranskan ja Ison-Britannian liitosyksiköt), hukkakustannusjärjestelyt sekä avainasiakkaiden sitomisen (Gas Natural/Endesa). Mikäli energiamarkkinoiden edelleen vapauttamista koskevien ehdotusten hyväksyminen viivästyy, komissio harkitsee mahdollisuutta tehdä päätöksiä tai antaa direktiivejä EY:n perustamissopimuksen 86 artiklan ja erityisesti sen 3 kohdan nojalla puuttuakseen mahdollisiin kilpailun vääristymiin, jotka johtuvat vapauttamisen eri tasoista. Näin on aiemmin menetelty televiestintäalalla, kun komissio antoi EY:n perustamissopimuksen 86 artiklan 3 kohdan nojalla jäsenvaltioille osoitettuja direktiivejä. (1) KOM(2001) 125 lopullinen. (2) Lehdistötiedote IP/01/356.